Baronvlinder

Die Baronvlinder (Baronia brevicornis) is 'n soort skoenlapper in die Riddervlinderfamilie. Dit is monotipies (eensoortig) in die genus Baronia, en is endemies aan Meksiko.

Hierdie lokale spesie is van besondere belang weens die relikteaard daarvan en die onsekere verwantskap met ander subfamilies soos die Parnassiinae. Dit word nou beskou as verteenwoordigend van die monotipiese subfamilie Baroniinae, en as die mees primitiewe ekstante papilionid-takson, wat sekere kenmerke deel met die fossieltakson Praepapilio.

Die spesie het 'n beperkte en gefragmenteerde verspreiding in Meksiko.  Morfologiese kenmerke sluit in 'n abdominale reukorgaan by die wyfies. Die Baronvlinder is verder uniek onder die Riddervlinders deurdat dit 'n Acacia-soort as voedselplant benut (Acacia cochliacanha, familie Leguminosae). 

Die genus is vernoem na 'n Mnr. Baron wat die eerste eksemplaar in die Sierra Madre-streek van Meksiko versamel het, waarna die spesie beskryf is deur Salvin.

Verwysings

Eksterne skakels 
 Pteron Onderkant op regterkant
 Beelde 
 Marrku Savela se webblad

Skoenlappers
Papilionidae